নিউজ ডেস্ক: সৌরভে গৌরবে প্রতিষ্ঠার ৯৬ বছর পার করল প্রাচ্যের অক্সফোর্ডখ্যাত ঢাকা বিশ্ববিদ্যালয়। শনিবার ক্যাম্পাসজুড়ে নানা আয়োজনে উৎসবমুখর পরিবেশে দিবসটি উদযাপন করা হয়েছে। সকালে বিশ্ববিদ্যালয়ের প্রশাসনিক ভবনের সামনের মল চত্বরে জাতীয় পতাকা উত্তোলন করে অনুষ্ঠানের উদ্বোধন করেন উপাচার্য অধ্যাপক ড. আ আ ম স আরেফিন সিদ্দিক। ওই সময় উপ-উপাচার্য (শিক্ষা) অধ্যাপক নাসরীন আহমাদ বিশ্ববিদ্যালয়ের পতাকা ও আবাসিক হলগুলোর প্রাধ্যক্ষরা নিজেদের হলের পতাকা উত্তোলন করেন। এরপর উপাচার্য বিশ্ববিদ্যালয়ের লোগো সংবলিত বেলুন ও শান্তির প্রতীক পায়রা উড়িয়ে এবং কেক কেটে অনুষ্ঠান শুরু করেন।